
Parlamentul României

Camera Deputaţilor                                                                                                                                                                                                                                   
	Comisia pentru apărare, ordine

   publică şi siguranţă naţională

          Nr.32/264/2008
	Comisia juridică, de disciplină 

   şi imunităţi

    Nr. 31/192/2008




                                    Bucureşti, 16.04.2008 

                                                                                          PLx. 107/2008
RAPORT COMUN

asupra proiectului de Lege pentru ratificarea Acordului între Guvernul României şi Guvernul Islandei privind readmisia propriilor cetăţeni şi a străinilor, semnat la Bruxelles la 4 octombrie 2007

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia juridică de disciplină şi imunităţi au fost sesizate spre dezbatere pe fond cu proiectul de Lege pentru ratificarea Acordului între Guvernul României şi Guvernul Islandei privind readmisia propriilor cetăţeni şi a străinilor, semnat la Bruxelles la 4 octombrie 2007, trimis cu adresa nr. PL.x. 107 din 5 martie 2008 şi înregistrat cu nr.32/264 din 06.03.2008, respectiv nr. 31/192 din 06.03.2008. 


Consiliul Legislativ, cu nr. 190/25.02.2008, a avizat favorabil acest proiect de lege, cu observaţii şi propuneri.

Comisia pentru politică externă, cu nr. 33/PLx 106 din 12.03.2008 a avizat favorabil proiectul de lege. 

Comisia pentru administraţie publică, amenajarea teritoriului şi echilibru ecologic, cu nr. 26/2251 din 15.04.2008 a avizat favorabil proiectul de lege. 


Proiectul de lege are ca obiect de reglementare ratificarea Acordului între Guvernul României şi Guvernul Islandei privind readmisia propriilor cetăţeni şi a străinilor, acord ce cuprinde prevederi referitoare la modalitatea de readmitere a cetăţenilor celor două Părţi Contractante, la documentele prin care se poate dovedi sau prezuma cetăţenia, excepţii de la obligaţia de readmisie a străinilor, modalitatea efectuării tranzitului pe teritoriul uneia dintre părţi, termenele la care părţile trebuie să formuleze şi să răspundă la cererile de readmisie, suportarea cheltuielilor aferente, precum şi dispoziţii referitoare la intrarea în vigoare, perioada de valabilitate, suspendarea sau denunţarea Acordului. 

2. Proiectul de lege face parte din categoria legilor ordinare, potrivit prevederilor art. 73 din Constituţia României, republicată.

3. Potrivit prevederilor art. 75 alin. (1) din Constituţia României, republicată, şi ale       art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este Prima Cameră sesizată.

4. În conformitate cu prevederile art. 61 şi ale art. 63 din Regulamentul Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate. 

La şedinţa Comisiei pentru apărare, ordine publică şi siguranţă naţională din 18 martie 2008, au fost prezenţi 22 deputaţi, din totalul de 25 membri ai acesteia iar la şedinţa Comisiei juridice de disciplină şi imunităţi din 15 aprilie 2008 au fost prezenţi 15 deputaţi din totalul de 28 membri ai Comisiei. 

5. La dezbateri au participat în calitate de invitaţi, în conformitate cu prevederile art. 54 şi 55 din Regulamentul Camerei Deputaţilor, republicat, domnul Ovidiu Simina, consilier al secretarului de stat pentru relaţia cu Parlamentul şi doamna Vilhemina Lucinescu, din partea Direcţiei Generale Afaceri Europene şi Relaţii Internaţionale, ambii din cadrul Ministerului Internelor şi Reformei Administrative.


În urma dezbaterilor, în şedinţele din 18 martie 2008, respectiv 15 aprilie 2008, membrii Comisiilor, cu unanimitate de voturi, au hotărât să propună plenului Camerei Deputaţilor adoptarea prezentului proiect de lege. 
	PREŞEDINTE,

Costică CANACHEU
	PREŞEDINTE,

Sergiu ANDON

	SECRETAR, 

George SCUTARU
	SECRETAR,

             George BĂEŞU




